Ди псэукIэр ефIэкIуэным дыщогугъ
Бахъсэн районым хы-хьэ Куба къуажэм ЩэнхабзэмкIэ и унэм дыщыщIыхьам шэджагъуэ нэужь хъуат. Ар зи хэщIапIэ хэхыпIэ участкэ №22-м сэ гуапэу сыщрагъэблэгъащ хэхакIуэ комиссэм и унафэщI, ТхьэкIумащIэ Амдулыхь и цIэр зезыхьэ езанэ курыт школым унафэщI АфIэунэ Леонидрэ абы и гъусэхэмрэ.
— хэхыныгъэхэр зэрекIуэкIымкIэ сыарэзыщ, — къызжиIащ Леонид. — Ди цIыхухэм я нэхъыбэм Iэ яIэтакIэщ.
Мыбы щIэст хэхыныгъэхэм хэт политикэ парт зыбжанэм къагъэкIуа лIыкIуэхэри. Ахэри арэзыт Iуэхур зэрыгъэувамкIэ.
— Ди деж къекIуэлIа куэдым бюллетенхэр зрадзэ ашыкышхуэм деж фэеплъ сурэтхэр щызытрагъэхащ, хъуахъуэурэ. Иджырей хэхыныгъэхэм псори хуабжьу щогугъ. КъагуроIуэ зэблэкIыгъуэ лъэхъэнэм дызэрыхэтыр. Псори нэхъыфIым поплъэ. Дэтхэнэри хуейщ ди къэралышхуэм зиузэщIыну, — пищащ АфIэунэм.
Ардыдэр жаIащ щIыпIэм псэлъэгъу къыщысхуэхъуа нэхъыжьыфIхэу, къуажэм пщIэшхуэ зыщыхуащIхэу Къэзан Мухьэмэд, МацIыхъу Хьэзиз, АфIэунэ Хьэсэн сымэ.
Апхуэдэ зэхэтыкIэ сэ щыслъэгъуащ иужькIэ сыздэщыIа хэхыпIэ участкэ №23-ми. Мыбы IэIэтыр пщэдджыжьым сыхьэти 8-м къыщызэIузыхар лэжьыгъэм и ветеран Тохъутэмыщ Адэлбийт. Абыи Iэ зыIэта нэгъуэщIхэми я псалъэхэр зэтехуэрт: хъуахъуэрт ди къэралым мамырыгъэрэ зэныбжьэгъугъэмрэ щыIэну, ди лъэпкъхэр зэкъуэтыну.
Дэтхэнэми и хъуэпсапIэ нэхъыщхьэр зыт: ди псэукIэр ефIэкIуэнырт.
ХэхакIуэ комиссэм и унафэщI Къуэжакъ Алим и псалъэхэм ятепщIыхьмэ, IэIэтым мыарэзыныгъэ гуэри къыхэкIакъым. Абы щыхьэт техъуащ КПРФ-м и цIэкIэ кIэлъыплъакIуэу мыбы щыIэ Къанэмэт Хьэсэнбий: «Сэ сыхэхакIуэщ икIи сыкIэлъыплъакIуэщ, — жиIащ абы. — Псори хъарзынэу йокIуэкI».
ЗэрыгурыIуэгъуэщи, хэхыныгъэм кърикIуахэр пыухыкIауэ щыжаIэнур иужькIэщ. Ауэ иджыпстуи белджылыщ кубадэсхэм я фIэфIыныгъэр пэрыуэншэу къызэрагъэлъэгъуар.
Шал Мухьэмэд.
